การรถไฟแห่งประเทศ ประกาศปรับแผนให้บริการเดินรถโดยสารชั่วคราว จำนวน 121 ขบวน เป็นระยะเวลา 1 เดือน
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย หรือ รฟท. เปิดเผยว่า ตามที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. มีนโยบายขอความร่วมมือให้ประชาชนหลีกเลี่ยง หรือชะลอการเดินทาง เพื่อยับยั้งการแพร่ระบาดของโรคโควิด-19 ระลอกใหม่ การรถไฟฯ จึงมีการปรับเปลี่ยนขบวนรถที่ให้บริการเส้นทางต่างๆ ให้มีความเหมาะสม เริ่มตั้งแต่วันที่ 30 เมษายน – 31 พฤษภาคม 2564 รวมทั้งสิ้น 121 ขบวน การรถไฟฯ ได้คำนึงถึงความเหมาะสมในการให้บริการแก่ประชาชน โดยพิจารณางดเดินขบวนรถเฉพาะเส้นทางที่มีผู้ใช้บริการน้อยและไม่ได้วิ่งให้บริการในชั่วโมงเร่งด่วน ทำให้ไม่กระทบต่อภาพรวมในการให้บริการ และยังคงมีขบวนรถโดยสาร ทั้งขบวนรถเชิงพาณิชย์ หรือรถทางไกล และขบวนรถเชิงสังคม หรือ รถระยะสั้น มากถึง 115 ขบวน ให้บริการแก่ประชาชนได้อย่างเพียงพอทุกเส้นทาง ขณะเดียวกัน การรถไฟฯ ยังเพิ่มความมั่นใจในการให้บริการแก่ผู้โดยสาร โดยดำเนินมาตรการเฝ้าระวังและป้องกันการแพร่ระบาดของไวรัสโควิด-19 ในการให้บริการแก่ผู้โดยสารทั้งในขบวนรถโดยสาร สถานีรถไฟทั่วประเทศอย่างเคร่งครัด เพื่อให้เกิดความปลอดภัยและลดความเสี่ยงจากการแพร่ระบาดของไวรัสโควิด-19 ตลอดการเดินทางอย่างไรก็ตาม ประชาชนที่ซื้อตั๋วโดยสารเดินทางในขบวนรถที่งดให้บริการ ประกอบด้วย ขบวนรถเชิงพาณิชย์สายเหนือ จำนวน 4 ขบวน สายตะวันออกเฉียงเหนือ จำนวน 6 ขบวน สายใต้ จำนวน 6 ขบวน  ขบวนรถเชิงสังคม สายเหนือ จำนวน 20 ขบวน สายตะวันออกเฉียงเหนือ จำนวน 16 ขบวน สายใต้ จำนวน 22 ขบวน สายตะวันออก จำนวน 21 ขบวน สายมหาชัย - วงเวียนใหญ่ - มหาชัย จำนวน 16 ขบวน และสายแม่กลอง - บ้านแหลม - แม่กลอง จำนวน 4 ขบวน สามารถติดต่อขอคืนเงินได้ที่สถานีรถไฟทุกแห่งทั่วประเทศ ตั้งแต่บัดนี้เป็นต้นไป สอบถามข้อมูลเพิ่มเติมได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง